AIZAWL - TUIPANG KAWNG CHHIA SIAM HNATHAWH CHHUNGA LIRTHEI TLAN DAN TUR CHUNGCHANGA THUPEK,"913/2024-2025 Aizawl, 22.06.2024: Sr. SP Traffic, Aizawl District chuan a hnuai ami ang hian thupek a chhuah: Aizawl to Tuipang inkar kawng, NH-54 zauh hna thawh mek chu tun hnaia ruahsur nasa tak avanga Zemabawk khawchhunga kawng zauhna atana siam retaining wall chu a chim a, a siam that hna thawh nghal nimahse ni 21.6.2024 zana ruah tla reng avangin kawngpui hi a min belh leh zel a ni. Tun dinhmunah kawng hi meter 3/4 vel chauha zau a ni tawh avang leh kawngpui hnuai lei hi a nghet tawk lova a lan avangin lirthei tlan nghawr avanga chhiat belh zel thei a ni. Ni 22.6.2024 tlai Dar 03:00-a Aizawl DC, AMC, Geology & Mining Department, Traffic Police, NHIDCL Company leh Local Council; Zemabawkten a hmunah uluk taka an enho hnuin hetiang hian ruahmanna siam a ni: 1. Ni 22.6.2024 atanga ni 1.7.2024 thleng (ni 10 chhungin) helai kawngpuiah hian lirthei lian HMV tlan tlang phal a ni lo. Helai kawngpui paltlang tur bungraw phur lirthei lian (HMV)-te chuan Ch. Chhunga Truck Terminal, Rangvamualah an bungraw phurhte chu lirthei dang (LMV/MMV)-ah hlan chhawn tur a ni. Tin, khawchhak lam atanga HMV; bungraw phurte chuan City Bus Terminal, Zemabawk Berawlui atangin lirthei dang (LMV/MMV)-ah hlan chhawn tur a ni. He ruahmanna hi a tul a níh chuan pawhsei tur a ni ang. 2. LMV leh MMV (Bawlhlawh paih motor)-te chu a hmuna Police/Traffic Police/Company aiawh duty-te ruahmanna angin a remchan dan anga tlantir tum a ni. 3. City Bus-te chu Zemabawk Filling Station bulah kual tur a ni. He thupek hian kawng siamthat hna thawh zawh a níh hma chu a huam ang. Tluang taka hna thawh a nih theih nan; kea kalte leh lirtheia veivakte fimkhur tur leh a hmuna Police/Traffic Police/Company aiawh duty-te thu ngaichang turin kan inngen a ni. He thupek hi Mizoram State Sorkar Notification No.B.12021/10/04-TRP Dt.22.8.2008 leh Section 115 & 117 of MV Act, 1988 in thuneihna a pek anga chhuah a ni.",Dated: 22 nd Jun 24 9:57 PM,https://dipr.mizoram.gov.in/post/aizawl-tuipang-kawng-chhia-siam-hnathawh-chhunga-lirthei-tlan-dan-tur-chungchanga-thupek